JAS ครึ่งแรกปี 65 รายได้หมื่นลบ. ปักธงผู้ใช้ไอพีทีวี 8 แสนราย-รุกหนักเหมืองขุดบิตคอยน์
JAS ไตรมาส 2/65 ขาดทุนลดลง 74% ส่วนครึ่งแรกปี 65 โกยรายได้เกินหมื่นลบ. เพิ่มขึ้น 5% ตั้งเป้าปี 65 สมาชิก "GIGATV" จำนวน 8 แสนราย รุกหนักเหมืองขุดบิตคอยน์
JAS ครึ่งแรกปี 65 โกยรายได้เกินหมื่นลบ. เพิ่มขึ้น 5% ตั้งเป้าปี 65 สมาชิก "GIGATV" จำนวน 8 แสนราย รุกหนักเหมืองขุดบิตคอยน์
11 ส.ค. 2565

บริษัท จัสมิน อินเตอร์เนชั่นแนล จำกัด (มหาชน) หรือ JAS รายงานผลการดำเนินงานงวดไตรมาส 2/2565 สิ้นสุดวันที่ 30 มิ.ย.2565 ดังนี้

โดยนางชื่นกมล ตรีสุทธาชีพ Chief Financial Officer เปิดเผยว่า บริษัทฯ และบริษัทย่อยมีรายได้รวมที่ 5,066 ล้านบาท เพิ่มขึ้น 216 ล้านบาท คิดเป็นร้อยละ 4 เมื่อเทียบกับไตรมาสเดียวกันของปีก่อน ผลการดำเนินงานมีขาดทุนสุทธิ 229 ล้านบาท ลดลง 676 ล้านบาท คิดเป็นร้อยละ 75 เมื่อเทียบกับไตรมาสเดียวกันของปีก่อนซึ่งขาดทุนสุทธิ 905 ล้านบาท ส่วนผลประกอบการครึ่งแรกปี 2565 มีรายได้รวมที่ 10,186 ล้านบาท เติบโต ร้อยละ 5 เมื่อเทียบกับหกเดือนแรกของปีที่แล้ว ขาดทุนสุทธิ 96 ล้านบาท ลดลงจากงวดเดียวกันของปีก่อน 1,058 ล้านบาท คิดเป็นร้อยละ 92
สำหรับรายได้รวมที่เพิ่มขึ้นเป็นรายได้จากส่วนงานให้บริการอินเทอร์เน็ตความเร็วสูงและอินเทอร์เน็ตทีวี จำนวน 4,564 ล้านบาท เพิ่มขึ้น 121 ล้านบาท คิดเป็นร้อยละ 3 เมื่อเทียบกับไตรมาสเดียวกันของปีก่อน สิ้นไตรมาส 2/2565 มีผู้ใช้บริการรวม 3.71 ล้านราย ไม่รวมลูกค้าภาคองค์กร และกลุ่มบริการเสริมอื่นๆ ซึ่งมีรายได้เฉลี่ยต่อราย (ARPU) 591 บาท ต่อเดือน
ขณะเดียวกันมีรายได้จากส่วนงานสินทรัพย์ดิจิตัลและเทคโนโลยี โซลูชั่น จำนวน 353 ล้านบาท เพิ่มขึ้น 93 ล้านบาท คิดเป็นร้อยละ 36 เมื่อเทียบกับไตรมาสเดียวกันของปีก่อน เป็นผลมาจากรายได้การให้บริการวงจรเช่า ทั้งในประเทศและระหว่างประเทศที่เพิ่มขึ้น รวมถึงรายได้จากธุรกิจเหมืองขุดบิตคอยน์ในไตรมาส 2/2565 มีรายได้จำนวน 22.23117666 เหรียญบิตคอยน์ เพิ่มขึ้นร้อยละ 100 เมื่อเทียบกับไตรมาสเดียวกันของปีก่อน และเพิ่มขึ้นจำนวน 18.61032126 เหรียญบิตคอยน์ เมื่อเทียบกับไตรมาสที่ผ่านมา โดยปัจจุบันจำนวนเหรียญที่ขุดได้มีจำนวนรวมทั้งสิ้น 50.43337981 เหรียญบิตคอยน์
นอกจากนี้ค่าใช้จ่ายในการขายและบริหารมีจำนวน 1,075 ล้านบาท ลดลง 38 ล้านบาท คิดเป็นร้อยละ 3 เมื่อเทียบกับไตรมาสเดียวกันของปีก่อน เป็นผลมาจากนโยบายการบริหารจัดการและควบคุมค่าใช้จ่ายของกลุ่มบริษัทจัสมินฯ โดยค่าใช้จ่ายที่ลดลงมาจากค่าใช้จ่ายในการโฆษณาประชาสัมพันธ์และส่งเสริมการขาย รวมถึงค่าใช้จ่ายสำนักงาน
ขณะที่แนวโน้มธุรกิจในช่วงครึ่งหลังปี 2565 ดังนี้ ธุรกิจอินเทอร์เน็ตความเร็วสูง (บรอดแบนด์อินเทอร์เน็ต) กลุ่ม JAS จะยังคงบริหารกิจการต่างๆ ของธุรกิจบรอดแบนด์อินเตอร์เน็ตต่อไปเช่นเดิม คาดว่าธุรกรรมต่างๆ จะแล้วเสร็จในช่วงไตรมาส 1 ปี 2566 หลังจากนั้นคาดว่าจะลงทุนในธุรกิจใหม่ๆ ได้แก่ ธุรกิจในหมวดพลังงานสะอาด แพทย์ทางไกลผ่านระบบโรโบติค และบล็อกเชน ต่อไป
ส่วนธุรกิจไอพีทีวี ของบริษัท ทรี บีบี ทีวี จำกัด ตั้งเป้าหมายเพิ่มจำนวนผู้ใช้บริการ คู่ไปกับการขายคอนเทนต์ที่หลากหลายผ่านทางแพ็กเกจ GIGATV ซึ่งเป็นแพ็กเกจเพิ่มยอดขายของบริษัท ให้กับฐานลูกค้า 3BB ปัจจุบัน โดยตั้งเป้าหมายปี 2565 ที่ 800,000 ราย และเพิ่มขึ้นเป็น 2 ล้านราย ภายในปี 2566 มีการเปิดตัวบริการ Video on Demand คาดว่าจะสร้างรายได้ให้เติบโตอย่างต่อเนื่องจากการนำเสนอคอนเทนต์คุณภาพต่างๆ อนาคตอันใกล้ เมื่อบรรลุข้อตกลงกับพันธมิตรต่างๆ แล้ว บริษัทฯ สามารถให้บริการ OTT เพิ่มขึ้นอีก
ด้านธุรกิจเหมืองขุดบิตคอยน์ ของบริษัท จัสมิน เทคโนโลยี โซลูชั่น จำกัด (มหาชน) หรือ JTS ได้ดำเนินการติดตั้งเครื่องขุดบิตคอยน์ชุดใหม่แล้วเสร็จในช่วงครึ่งปีแรกของปี 2565 ปัจจุบัน JTS ประกอบธุรกิจเหมืองขุดบิตคอยน์ โดยมีเครื่องขุดจำนวน 927 เครื่อง ตั้งอยู่ที่เหมืองขุดบิตคอยน์ของบริษัท ในจังหวัดราชบุรี นอกจากนี้ JTS ยังได้สั่งซื้อเครื่องขุดบิตคอยน์ เพิ่มขึ้นอีก เพื่อบรรลุเป้าหมายการขุดเหมืองที่ 737,000 TH/s ภายในสิ้นปี 2565